送鄭景元赴秀州判官詩
作者：薛季宣
朝代：宋

paragraphs: 恢炱煽炎毒，萬里無來風。
殿閣少微涼，況乃陌路中。
紈扇可把揮，秋高網絲蟲。
冰山豈足恃，見睍聿消融。
進退信惟谷，黄塵奈匆匆。
鄭君冰雪姿，干將依崆峒。
竭蹶救頭然，巾車佐元戎。
生人在熾炭，吾何憚爞隆。
往聞開元帝，逃暑繡嶺宮。
偪仄政浩歎，木陰見姚崇。
煩溽頓以消，語識靜勝工。
相期在此行，山泉養童蒙。